
                                                  RAPORT 
asupra propunerii legislative privind regimul juridic aferent obiectivului de investiţii “Palatul Parlamentului”
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind regimul juridic aferent obiectivului de investiţii “Palatul Parlamentului”, trimisă cu adresa nr. Pl.x- 398, din  23 mai 2007, înregistrată sub nr. 31/635 din 24 mai 2007.

Camera Deputaţilor este Cameră decizională, conform prevederilor art. 75 alin. (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.

Senatul, în calitate de primă Cameră sesizată, a respins propunerea legislativă în şedinţa din 21 mai 2007.

Consiliul Legislativ a avizat favorabil propunerea legislativă, cu observaţii şi propuneri, conform avizului nr. 17/09.01.2007.
Guvernul, în punctul său de vedere, transmis sub nr. 368 din 09.02.2007 a precizat că nu susţine adoptarea acestei propuneri legislative.

Obiectul de reglementare al iniţiativei legislative îl constituie reglementarea regimului juridic aferent obiectivului de investiţii „Palatul Parlamentului”, în vederea instituirii unei formule de administrare a lucrărilor de proiectare referitoare la acest obiectiv precum şi al revendicărilor care privesc terenurile expropriate în vederea construirii acestui obiectiv.

În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă în şedinţa din 19 iunie 2007.

La dezbateri au fost prezenţi, din totalul de 28 membrii ai comisiei, 17 deputaţi.
La lucrările Comisiei au participat, în calitate de invitaţi, domnul Cristian Stamatiade, director general si domnul Marius Vasiliu, consilier în cadrul Ministerului Dezvoltării, Lucrărilor Publice şi Locuinţelor.

Analizând iniţiativa legislativă, membrii comisiei au constatat că prin Hotărârea Guvernului nr. 372/1993 privind transmiterea obiectivului de investiţii „Casa Republicii” în administrarea Camerei Deputaţilor şi prin Legea nr. 137/2000 privind regimul juridic al terenul aferent Palatului Parlamentului României a fost deja stabilit regimul juridic al Palatului Parlamentului şi al terenului aferent acestuia.
De asemenea, potrivit iniţiativei legislative „Preşedinţii Senatului şi Camerei Deputaţilor sunt ordonatori principali de credite, iar secretarii generali ai Senatului şi Camerei Deputaţilor exercită împreună atribuţiile ordonatorului principal de credite”, prevedere ce nu este corelată cu dispoziţiile Legii nr. 500/2002 privind Finanţele publice.
Referitor la valorificarea eventualelor pretenţii de către persoanele fizice sau juridice care au fost expropriate pentru cauză de utilitate publică de terenuri care se află în perimetrul terenului aferent Palatului Parlamentului, în iniţiativa legislativă se propune ca acestea să beneficieze de despăgubiri în condiţiile Legii nr. 10/2001. Această prevedere nu ţine însă cont de faptul că prin Legea nr. 137/2000 s-a prevăzut că procedura care trebuie urmată, în aceste cazuri, este cea stabilită de Legea nr. 33/1994 privind exproprierea pentru cauză de utilitate publică.

Faţă de cele constatate, în urma dezbaterii, membrii comisiei au hotărât, cu 15 voturi pentru, 1 împotrivă şi 1 abţinere, respingerea propunerii legislative privind reglementarea regimului juridic aferent obiectivului de investiţii „Palatul Parlamentului”.

În raport de obiectul şi conţinutul său, propunerea legislativă face parte din categoria legilor organice.

          

          PREŞEDINTE,                           SECRETAR,                                                                                   

                               Sergiu Andon                             George Băeşu
Consilier

